總統下令麥巴比踢奧運 皇馬睇路
2024年05月11日 20:01
東網電視
更多新聞短片
馬克龍(右)希望基利安麥巴比(左)為法國出戰奧運男足賽事。(Getty Images)
巴黎聖日耳門(PSG)射手基利安麥巴比今夏有排忙，除咗需要為法國國家隊出戰6月中舉行嘅歐國盃之外，仲可能要兼顧巴黎奧運男足賽事，法國總統馬克龍講明希望呢位25歲前鋒為東道主參賽，並會向麥巴比「未來球會」皇馬施壓放人。
馬克龍被傳媒問到基利安麥巴比參加奧運嘅可能性，回應話：「希望佢為國出征，無論如何，我會向佢所謂嘅未來球會施加最大壓力，比賽都係一場接一場，首先係歐國盃，法國必須喺7月14日(決賽)贏波。」盛傳基利安麥巴比今夏約滿後，將以自由身轉投皇馬，似乎馬克龍已提早知道轉會落實，所以搵皇馬施壓放麥巴比踢奧運。
今屆歐國盃將於6月14日至7月14日喺德國舉行，奧運男足賽事將於7月24日至8月9日舉行，如果基利安麥巴比「被逼」參加奧運，意味將錯過「未來球會」皇馬大部份季前集訓。